
ABSTRAK 


Adat tolak bala ataupun nulak bala dalam bahasa Mualang merupakan satu amalan tradisional yang bertujuan untuk 
menghindari masyarakat daripada sesuatu penyakit ataupun musibah. Akibat modernisasi, adat ini jarang diamalkan 
oleh masyarakat Mualang pada masa sekarang dan dikategorikan sebagai warisan yang terancam punah. Dalam 
tempoh pandemik Covid-19 menular, adat ini didapati muncul kembali dalam masyarakat Mualang di lembah Sungai 
Belitang dan dipraktikkan sebagai kaedah alternatif untuk mencegah Covid-19. Pada kesempatan itu, pengkaji utama 
telah berjaya mengumpulkan warisan berharga ini dengan kaedah wawancara dan pemerhatian ikut serta. Oleh 
kerana budaya Mualang ini belum pernah dirungkai sebelum ini, makalah ini bertujuan melakukan deskripsi ke atas 
ritual tersebut. Hasil kajian mendapati bahawa pentek (patung berupa manusia) merupakan benteng simbolik untuk 
menghalang serangan penyakit. Dari segi upacara, ritual tolak bala disempurnakan melalui empat peringkat yang 
berbeza, iaitu menimang ayam (nimang manok), memanggil makhluk pelindung (Puyang Gana), menimang pentek 
(nimang pentek) dan memohon perlindungan dari Petara. Setiap peringkat ini akan disertakan dengan pelafazan 
mantera-mantera yang berkaitan. Kajian terhadap adat tolak bala suku Mualang ini telah menyumbang kepada kosa 
ilmu etnografi Mualang, khususnya pelestarian warisan tak ketara yang terancam punah. Sesungguhnya, di era pasca 
Covid-19, mustahil adat ini akan diamalkan lagi oleh masyarakat Mualang, lebih-lebih lagi dengan kajian yang 
mengesani bahawa wujud tanggapan negatif daripada generasi muda terhadap ritual ini. 


Kata kunci: Pandemik Covid-19, Adat Tolak Bala, suku Mualang, mantera 


ABSTRACT 


The evil-dispelling ritual, or nulak bala in Mualang, is a traditional ceremonial performed by the Mualang as a remedy 
to driving away evil, illness, or calamity. This ritual, which the Mualang no longer perform as a result of modernisation, 
belongs to the category of endangered heritage. The ritual was suddenly reintroduced and performed by the Mualang in 
the Belitang valley as an alternate method to deal with the Covid during the Pandemic Covid-19 period. The first author 
took advantage of this opportunity and employed participant observation and interviewing to successfully gather this 
valuable heritage. Due to the fact that this aspect of Mualang culture has never been investigated, this essay makes an 
effort to describe the rite. According to the results of this study, the pentek (a particular kind of puppetry statue) is the 
symbolic artefact that acted as a shield to protect the people from an illness. During the nulak bala ritual, this rite is 
performed in four stages: nimang manok, calling for Puyang Gana, nimang pentek, and finally pleading for Petara s 
protection. The Shaman will spell out relevant mantras at every phase. The study of evil-dispelling rites may contribute 
to Mualang ethnographic research, particularly the endangered intangible heritage preservation effort. In reality, after 
the epidemic era, the Mualang people may be less willing to hold such ceremonies due to adverse responses expressed 
by the younger generation. 

PENDAHULUAN terdapat dua kes Covid-19 ditemui di Indonesia. 

Menurut Jokowi, kedua-dua pesakit tersebut 

Pada 2 Mac 2020, Presiden Republik Indonesia merupakan dua orang wanita berusia 64 tahun dan 31 
Joko Widodo mengumumkan secara rasmi bahawa tahun yang tinggal di Depok, Jawa Barat (Rachman 

dan Nelwan 2021). Pada ketika itu, pandemik 
ini sangat digeruni oleh penduduk Indonesia dan 
penduduk dunia. Kes ini menyaksikan penambahan 
dari hari ke hari dan belum ada vaksin yang berkesan 
untuk mencegahnya sehingga menyebabkan 
puluhan ribu kes kematian dilaporkan di pelbagai 
negara. Di sebalik kerajaan Indonesia giat 
melanggan vaksin dan merancangkan vaksinisasi 
untuk rakyatnya, sekelompok masyarakat pribumi 
di Kalimantan Barat, iaitu suku Mualang disaksikan 
juga berusaha menggunakan rawatan alternatif 
bagi menangani pandemik COVID-19. Dalam hal 
ini, mereka telah mengadakan satu upacara tolak 
bala pada pertengahan bulan Mac hingga awal 
April 2020, di daerah Belitang (Peta 1), seperti 
di Desa (kesatuan wilayah yang terdiri daripada 
beberapa kampung atau dusun) Maboh Permai, 
SP 4 Setuntung dan Desa Nanga Ansar. Desa 
Nanga Ansar terdiri daripada gabungan beberapa 
kampung iaitu Kampung Sungai Gandal, Muntik, 
Kalon, Keramuk, Sungai Sawak dan Nanga Ansar. 
Wilayah pentadbiran Desa ini mengambil nama dari 
kampung Nanga Ansar yang majoriti penduduknya 
terdiri daripada penduduk Melayu dan Cina. 
Penduduk kampung ini kini banyak yang berpindah 
ke wilayah transmigrasi lain. Keadaan yang sama 
juga disaksikan di kampung Kalon, Keramuk dan 
Sungai Sawak, kebanyakan daripada penduduk 
telah berpindah ke wilayah satuan permukiman 
yang bergabung dengan warga transmigrasi dari 
Pulau Jawa dan Pulau Flores. 

Upacara yang seumpama didapati juga 
dilakukan oleh masyarakat di kampung Umin, 
Sintang oleh suku Desa (Loischofeer & Darmawan 
2021) dan orang Melayu di Rawak, Sekadau 
(Kermila et al. 2021). Di Malaysia, ritual tolak 
bala (miring tangkis Covid-19) juga diadakan 
oleh masyarakat Iban di Rumah Panjang Banyah 
Miri (Sarawak) dan ini telah dilaporkan oleh W.B 
Ongie (2020) dalam Utusan Borneo Online. Henry 
(2020) pula melaporkan di Sabah, terdapat ritual 
mensuung tolak bala telah diadakan bagi mengusir 
segala malapetaka termasuk virus Covid-19. Jika 
ditinjau dari segi sejarah, amalan tolak bala telah 
lama diamalkan oleh masyarakat Melayu lama dan 
ritual ini telah dikaji dalam buku Skeat (1900), 
Malay Magic. Konsep amalan tradisional ini 
nampaknya bersifat sejagat di alam Melayu dan 
kajian ini mendapati bahawa masyarakat Mualang, 
Desa, Iban dan Melayu di Borneo malah cuba 


menggunakannya untuk mencegah wabak pandemik 
Covid-19. Pada hakikatnya, adat tolak bala sudah 
ditinggalkan oleh masyarakat Mualang tetapi ketika 
pandemik Covid-19, adat ini diamalkan kembali 
oleh masyarakat tersebut. 


LATAR BELAKANG KAJIAN 


Suku Mualang merupakan salah satu suku pribumi 
di Kalimantan Barat. Dari segi penelitian ilmiah, 
suku ini lebih mendapat perhatian jika berbanding 
dengan suku-suku lain seperti Ketungau, Desa, 
Mentukak, Jawan dan sebagainya. Lebih kurang 
70 tahun lalu, Dunselman (1950, 1955 dan 1959), 
seorang pastor telah banyak mendokumentasikan 
sastera lisan suku Mualang di kawasan Belitang dan 
skopnya merangkumi aspek sejarah, migrasi, adat 
perkahwinan dan Kana Sera orang Mualang. Lebih 
kurang lima puluh tahun kemudian, tatabahasa 
bahasa Mualang telah dikaji secara mendalam 
oleh Tjia (2007a). Dari segi kawasan persebaran, 
suku Mualang tinggal di lembah Sungai Belitang 
dan Sungai Ayak—kedua-duanya merupakan 
cabang Sungai Kapuas (Sungai yang terpanjang di 
Kalimantan Barat). Dari segi administrasi politik, 
perkampungan Mualang terangkum dalam wilayah 
kabupaten Sekadau. Namun, terdapat beberapa 
perkampungan Mualang terletak dalam daerah 
pentadbiran Sepauk, kabupaten Sintang. 

Dahulu perkampungan orang Mualang sukar 
dijangkau kerana tidak dihubungkan dengan jalan 
darat. Sekitar tahun 1980 hingga 1990, pemerintah 
Indonesia telah mengadakan projek transmigrasi 
yang memindahkan orang Jawa dan Flores ke 
daerah Belitang dan pada ketika itu, jalan tanah 
merah mula dibina (Collins 2021). Pengangkutan 
darat ke kawasan Belitang juga berkembang 
susulan daripada aktiviti penanaman kelapa sawit 
oleh syarikat perusahaan kelapa sawit. Dari segi 
demografi penduduk, tidak ada data yang tepat 
tentang jumlah penduduk Mualang dan menurut 
Tjia (2007a), penduduk Mualang dianggarkan 
kira-kira 40,000 orang. Pada tahun 2022, jumlah ini 
dianggarkan meningkat selepas belasan tahun. 

Dari segi bahasa, suku Mualang menuturkan 
bahasa Mualang yang tergolong dalam kumpulan 
bahasa Ibanik dan bahasa mereka mempunyai 
kekerabatan linguistik dengan bahasa Iban, Bugau, 
Banjur, Seberuang, Desa, Ketungau, Ketungau Sesat, 
Kantu, Demam, Sebaru' Air Tabun (Lihat Hudson 

1970; Collins 2004b; Collins dan Chong 2007; 
Chong 2006, 2015). Collins (2004a) menyatakan 
bahawa etnik ini menuturkan bahasa dan dialek yang 
sekerabat dekat dengan Iban walaupun mereka tidak 
menamakan diri mereka sebagai “Iban'. Dari segi 
klasifikasi linguistik, bahasa Mualang dibahagikan 
kepada dua dialek, iaitu Mualang hilir dan Mualang 


hulu (Tjia 2007b). Dialek Mualang hulu lebih 
banyak dituturkan di daerah kecamatan Belitang 
Hulu, walaupun terdapat beberapa kampung di 
Belitang hulu menyaksikan persamaan dialek 
dengan dialek Mualang di bahagian hilir. Dialek 
Mualang Belitang hilir pula lebih banyak dituturkan 
di daerah kecamatan Belitang dan Belitang Hilir. 


PETA 1. Kedudukan kawasan kajian 


Seperti yang telah dinyatakan di atas, penelitian 
ilmiah tentang suku Mualang memang lebih 
menonjol jika dibandingkan dengan suku Ibanik 
lain di Kalimantan Barat. Penelitian yang dilakukan 
oleh Dunselman (1950, 1955) telah berjaya 
menghuraikan tentang sastera lisan suku Mualang. 
Namun, selepas kajian Dunselman, kajian tentang 
sastera lisan suku ini telah diabaikan sedangkan 
banyak sastera lisan Mualang yang memiliki nilai 
yang tinggi, termasuk sastera lisan yang berkaitan 
dengan adat tolak bala. 


KONSEP TOLAK BALA 


Dalam kamus Melayu yang tersohor, A 
Malay-English Dictionary oleh Wilkinson (1903) 
mendefinisikan kata “tolak” sebagai: 


Repelling: rejecting; pushing away or pushing off... Of keeping 
off misfortune ...eg. by the use of scapegoats or propitiatory 
offerings (tolak bala) or of consecrated water (ayer tolak bala) 
of charms (azimat penolak kejahatan orang). 

Maksudnya: 

Menolak; mengetepikan atau  mendorong;... 
menghindari kemalangan ...misalnya. dengan 
menggunakan kambing hitam atau korban 


pendamaian (tolak bala) atau air suci (ayer tolak 
bala) dari azimat (azimat penolak kejahatan orang) 


Manakala, kata “bala” sebagai: 


Calamity ...esp of an epidemic, drought or other public calamity 
or national danger...propitiatory prayers (doa tolak bala). 


Maksudnya: 


Musibah ...terutamanya wabak penyakit, kemarau 
atau bencana lain atau bahaya yang umum...doa 
tolak bala). 


Definisi ini turut selaras dengan konsep tolak 
bala dalam masyarakat Mualang iaitu “untuk 
mencegah apabila terdapat wabak penyakit, 
musibah atau bencana alam lainnya’. Dalam ritual 
tolak bala, terdapat pengamalan mantera atau doa 
yang dibahagikan kepada tiga bahagian, iaitu: 1) 
permohonan maaf kepada alam semesta kerana 
telah banyak melakukan kesalahan, 2) permintaan 
untuk mengusir penyakit atau roh jahat yang 
mengganggu, dan 3) pelafazan doa supaya keadaan 
kembali ke tahap yang sihat. Dalam perubatan 
tradisional Mualang, kata ‘mantera? sebenarnya 
jarang digunakan dan mereka lebih kerap 
menggunakan istilah cuca, tawar, kana, sampi/ 
serapa dan timang. Mantera yang berasal daripada 
orang Melayu tetapi digunakan oleh orang Mualang 
dinamakan sebagai cuca dan tawar. Cuca-tawar 
tersebut banyak mengandungi unsur-unsur agama 
Islam. Hal ini selaras dengan kajian Hermansyah 
(2010) tentang cuca dan tawar Melayu Embau di 
Kapuas Hulu, Kalimantan Barat. Mantera suku 
Mualang dalam bahasa Mualang pula terdiri daripada 
kana, sampi/serapa dan timang. Kana merupakan 
sejenis syair yang dilafazkan untuk menceritakan 
suatu kejadian dan dijadikan hiburan semasa malam 
Gawai atau pesta lain. Kana juga digunakan untuk 
mengubati penyakit kayap (herpes), dengan bekana 
(bercerita) tentang asal usul kayap. Sampi atau 
serapa merupakan doa yang dilafazkan dengan 
tujuan memohon keberhasilan tanaman pertanian. 
Contohnya, terdapat serapa padi yang mendoakan 
hasil tanaman di ladang subur dan berhasil. Sampi 
atau serapa sering digunakan dalam ritual bedarak, 
termasuk dalam ritual tolak bala. Dari segi definisi, 


bedarak merupakan ritual untuk memanggil dan 
memberi makan kepada Petara, Puyang Gana, dan 
roh-roh nenek moyang, termasuk hantu penguasa 
suatu kawasan. Tujuannya adalah berharap “mereka” 
dapat menjaga dan memberkati masyarakat Mualang. 
Aktiviti bedarak juga dilakukan dalam ritual-ritual 
seperti membuka kawasan baharu, menuba ikan 
di sungai, memasang tiang rumah baharu, ketika 
seseorang bermimpi buruk dan sebagainya. Istilah 
timang pula membawa erti menyanjungi sesuatu. 
Contohnya menimang ayam supaya ayam tersebut 
kuat untuk bersabung, menimang buaya supaya 
buaya menjadi jinak, menimang muanyik (lebah 
madu) supaya banyak hasil madu dan lebah tersebut 
tidak menyengat orang. Kini penggunaan mantera 
sudah tidak popular lagi dalam masyarakat Mualang 
kerana telah beralih kepada perubatan moden. 


PERMASALAHAN KAJIAN 


Kajian tentang sastera lisan suku Ibanik di 
Kalimantan Barat memang agak terhad jika 
dibandingkan dengan kajian ke atas kaum Iban 
di Sarawak. Penelitian tentang sastera lisan suku 
Iban sudah lama bermula dan menurut Cense dan 
Uhlenbech (1958), “The most extensive text in the 
so-called 'sacred language' is the “Chant of the 
flowers of the year’ published and translated by E. 
Dunn between 1912 and 1916”. Usaha ini didapati 
masih berterusan sehingga kini dan beberapa hasil 
kajian penting yang boleh dirujuk, iaitu kajian 
Sather (2001), Sandin (1961, 1969, 1982), Jantan & 
Janang (2004) dan sebagainya. 

Sejak abad ke-21, penelitian bahasa Ibanik di 
Kalimantan Barat telah banyak diusahakan oleh 
Collins (2001, 2002, 2003, 2004a, 2005), Chong 
(2006, 2007), Tjia (2007), Herpanus (2014) dan 
sebagainya. Namun, penelitian terhadap aspek 
sastera lisan dan budaya masih jauh ketinggalan. 
Sebagai sebahagian daripada kebudayaan dan 
sastera lisan, ritual tolak bala suku Mualang 
yang dibahaskan dalam makalah ini juga belum 
pernah dikaji sedangkan adat ini sedang terancam 
pupus. Pada hari ini, hanya segelintir kecil 
pengamal-pengamal ritual yang tahu tatacara dan 
pelafazan mantera Mualang. Jika dibandingkan 
dengan kawasan lain di alam Melayu, kajian 
tentang tolak bala juga pernah dilakukan. Antara 
kajian yang terkemuka ialah oleh Skeat (1900) di 
Semenanjung Malaysia dan dalam tulisan Derani 
(2007), beliau pernah menyebut seimbas lalu 
tentang adat tolak bala suku Benawas dan Sekujam 

(di Kalimantan Barat). Sehubungan dengan itu, 
perlu ada kajian yang mendalam tentang aspek ini 
bagi mengisi kelompangan kosa ilmu seperti yang 
dijelaskan di atas. 


TUJUAN KAJIAN 


Adat tolak bala dalam masyarakat Mualang 
sebenarnya telah lama ditinggalkan. Ritual ini 
diamalkan semula ketika pandemik Covid-19 
melanda. Dengan mengambil kesempatan ini, 
pengkaji telah mengumpulkan data secara 
in-situ dalam upacara tersebut. Kajian ini akan 
menghuraikan adat tolak bala tersebut bersertakan 
dengan deskripsi ringkas sikap pelbagai kumpulan 
masyarakat Mualang terhadap adat ini. Kumpulan 
yang dimaksudkan adalah penganut agama 
Katolik, Protestan, golongan muda (di bawah 
umur 30 tahun) dan golongan tua (berumur lebih 
dari 30 tahun). Penelitian ini merupakan penelitian 
rintis yang akan memberikan sumbangan dari segi 
pendokumentasian warisan tak ketara khususnya 
yang terancam pupus. 


KAEDAH KAJIAN 


Kajian ini merupakan sebuah kajian antropologi 
linguistik yang menghuraikan aspek bahasa dan 
budaya tolak bala suku Mualang dengan pendekatan 
kualitatif. Sebagai salah satu disiplin ilmu sains 
sosial, penelitian linguistik perlu dijalankan dengan 
kaedah yang sistematik dan saintifik, kerana ilmu 
linguistik adalah ilmu yang bersifat empirikal. 
Tugas seorang ahli linguistik pada hakikatnya 
mendeskripsi dan menjelaskan fakta-fakta 
berdasarkan data yang ada (Chong 2005, 2012). 
Bagi mendapatkan data ketika ritual tolak bala 
diadakan, kajian lapangan telah dilakukan di 
Kampung Muntik dan Sungai Gandal. Kedua-dua 
kampung ini berada di Kecamatan Belitang, 
Kalimantan Barat. Collins (2016:25) menyatakan 
bahawa penelitian yang baik harus bermula dengan 
pengetahuan tentang kawasan kajian. Oleh kerana 
pengkaji utama merupakan penduduk asal di 
Belitang, kawasan kajian ini bukanlah tempat 
yang asing. Dari segi tatacara memperoleh data 
lapangan, kaedah yang dipraktikkan ialah temu bual 
dan pemerhatian ikut serta. Terdapat dua kelompok 
masyarakat yang dijadikan informan, iaitu pengamal 
tradisional ritual (dukun dan ketua adat) dan 
masyarakat umum. Hasil temu bual tersebut akan 
dirakam secara sedar dengan kebenaran daripada 


informan. Data rakaman ini berbentuk aktiviti 
pengamalan adat tolak bala dan mantera-mantera 
yang dilafazkan. Hasil rakaman tersebut kemudian 
ditranskripsikan oleh pengkaji ke dalam bentuk teks 
untuk tujuan analisis. 


ADAT TOLAK BALA SUKU MUALANG 


Dalam bahasa Mualang, istilah tolak bala disebut 
sebagai nulak bala namu. Kata nulak (Afiks-tulak) 
merupakan sebutan dalam bahasa Mualang bagi 
kata yang sepadan dengan menolak (kata dasar, 
tolak) dalam bahasa Melayu. Kata nulak jika 
ditinjau dari aspek etnografi Mualang, ditafsirkan 
sebagai sepatah kata yang arkaik kerana amalan 
ini telah ditinggalkan oleh masyarakat moden. 
Ketika kajian lapangan, didapati bahawa mereka 
cenderung menggunakan kata tolak bala sebagai 
kata altenatif. 

Salah satu gejala yang menunjukkan adat tolak 
bala hampir pupus dalam kehidupan masyarakat 
Mualang ialah sukar untuk mendapatkan dukun 
bagi mengetuai ritual tolak bala ketika masyarakat 
mengetahui adanya pandemik Covid-19 yang 
melanda. Akhirnya seorang pelipur lara 
berketurunan Ibanik Banjur (sub suku Mualang dari 
Desa Maboh Permai) telah berjaya dilantik untuk 
tujuan tersebut. Antara faktor yang mengakibatkan 
ritual-ritual adat masyarakat Mualang semakin 
pupus ialah faktor keagamaan kerana masyarakat 
Mualang kini menganut agama Katolik, Protestan 
dan sebahagian kecilnya beragama Islam. Justeru 
itu, ritual-ritual tradisional ini dianggap sebagai 
amalan yang animisme. 

Ketika masyarakat Mualang ingin 
menganjurkan adat tolak bala untuk Covid-19, 
memang terdapat sebahagian masyarakat 
menentang ritual tersebut kerana pada pendapat 
mereka, aktiviti ini dianggap bertujuan 
menyembah makhluk ghaib dan bertentangan 
dengan ajaran agama. Namun demikian, 
sebahagian besar daripada masyarakat Mualang 
telah mengikut serta upacara tersebut walaupun 
mereka beragama Katolik. Aktiviti ini turut diikuti 
oleh suku-suku lain yang tinggal di perkampungan 
Mualang. Menurut seorang informan, Pandung 
(Lelaki 93 tahun): 


“Tulak bala kita Mualang tuna? jaman kelia? ukai ngau nulak 
penyaket co?. Kelia? uran tuai nulak bala ngau nulak bala 
musoh. Nema keliak age musem ngayau kita mayoh musoh. 
Entek to? keba? nulak penyaket. Bala pantang ndai nise mayoh 

co?, paleng sarinyak ndai tau keluar rumah. Pentek ndai alah 
pemayoh ensia uleh tiap simpang jalai tamak ke kampong co? 
misal saka jalai Ganal 5 ute*, jalai Ansar lima ute*. Udah nya 
manok dua iko?, babi kira serenti dua renti sege tau co?”. 


Maksudnya: 


Pada zaman dulu, adat tolak bala Mualang sebenarnya 
bukan untuk menghalau penyakit tetapi untuk menangkis 
musuh-musuh yang datang mengayau (memenggal 
kepala). Adat tolak bala yang diadakan sekarang ini 
bertujuan untuk menghalau ataupun menghindarkan 
daripada terkena sesuatu penyakit. Tatacara dan pantang 
larang untuk adat ini tidak rumit. Pantang larang yang 
perlu dipatuhi cuma ialah tidak boleh keluar rumah; 
pentek yang dipacak tidak boleh melebihi bilangan orang 
di kampung. Pentek (patung) yang diperbuat daripada 
kayu kumpang (Gambar 1) perlu diletakkan di setiap 
persimpangan jalan masuk ke kampung, misalnya lima 
pentek akan di letak di simpang jalan masuk ke kampung 
Gandal dan lima lagi di jalan Ansar. Selepas itu, perlu 
juga menyediakan dua ekor ayam dan satu ataupun renti 
babi. 


Berdasarkan hujah informan tersebut, tolak 
bala dalam masyarakat Mualang dahulu merujuk 
kepada satu usaha untuk mempertahankan 
masyarakat mereka daripada dingayau oleh musuh 
yang datang memburu kepala. Namun demikian, 
adat ini juga digunakan untuk menghalau penyakit 
atau sampar. Ini bermaksud bahawa adat tolak bala 
telah mengalami perluasan makna dengan merujuk 
kepada mencegah, mengubati penyakit ataupun 
memohon pelindungan daripada sang maha kuasa 
alam semesta supaya bebas dari wabak, bencana 
atau gangguan roh-roh jahat. 

Oleh kerana amalan tolak bala dikategorikan 
sebagai sejenis budaya tradisi dan kini masyarakat 
Mualang merupakan penganut agama Kristian 
(Katolik dan Protestan), maka wujud pertikaian 
yang berbeza dari segi sikap terhadap pengamalan 
budaya tersebut. Masyarakat Mualang yang 
beragama Katolik sebahagian besar bersetuju 
mengadakan ritual ini. Tambahan lagi, pihak 
gereja Katolik juga tidak melarang amalan tersebut 
kerana dianggap ia merupakan sejenis kebudayaan. 
Gereja Katolik memang terbuka kepada berbagai 
kebudayaan tempatan sehingga terjadinya gejala 
inkulturasi dalam gereja Katolik. Ketika pandemik 
Covid-19, seorang paderi Katolik menyatakan 
bahawa ritual tolak bala boleh diamalkan sebagai 
suatu ungkapan kebudayaan dan doa-doa dalam 
mantera hendaklah berpaksikan kepada Tuhan 
pencipta alam semesta dan bukannya kepada hantu 


ataupun dewa dewi. Bagi penganut agama Protestan 
pula, mereka kurang bersetuju dengan ritual tolak 
bala kerana terdapat banyak unsur animisme. 
Kajian juga mendapati bahawa wujud sikap yang 
berbeza mengikut peringkat umur dalam kalangan 
masyarakat  Mualang. Sebahagian golongan 
muda (berumur 30 tahun ke bawah) dalam kajian 
ini tidak bersetuju dengan amalan ini walaupun 
mereka datang berkemurun menyaksikan ritual 
ini. Ini sebaliknya dengan golongan berusia yang 
bersetuju ritual tolak bala ini diadakan. Daripada 
sikap yang berbeza mengikut peringkat usia, kita 
dapat mengetahui bahawa golongan muda sudah 
tidak menitikberatkan amalan tradisional dan sikap 
sedemikian merupakan antara penyebab kepupusan 
budaya tradisi. 


TAHAPAN DALAM RITUAL TOLAK BALA 


Ritual tolak bala yang diamalkan oleh masyarakat 
Mualang ketika pandemik Covid-19 didapati 
diadakan secara bertahap-tahap, walaupun pada 
ketika itu, keadaan masih amat genting dan 
mendesak. Sepanjang kajian lapangan, didapati 
bahawa setiap tahap berlangsung dengan lancar dan 
penuh istiadat tradisi. 


PERSIAPAN 


Sebelum melaksanakan upacara tolak bala, satu 
perjumpaan antara pengurus adat dan pengurus 
kampung telah diadakan bagi mencapai kesepakatan 
tentang tempat, waktu, bahan dan peserta dalam 
upacara tolak bala. Oleh kerana upacara tolak bala 
diadakan di Desa yang terdiri daripada gabungan 
beberapa kampung, maka kesepakatan antara 
kepala dusun atau kepala kampung, pengurus adat 
dan kepala desa perlu dicapai melalui perbincangan. 
Setelah melakukan musyawarah bersama, hasil 
pertemuan akan disampaikan kepada masyarakat 
oleh pengurus adat atau kepala dusun melalui media 
sosial seperti WhatsApp dan Facebook. Mesej yang 
dihantar kepada masyarakat umum juga disertakan 
dengan maklumat seperti pantang larang yang harus 
dipatuhi. Antaranya seperti larangan keluar dari 
rumah selama satu hari atau lebih (bergantung kepada 
kesepakatan yang dicapai). Begitu juga dengan 
tetamu dari kampung lain, mereka juga tidak 
dibenarkan datang ke desa ini selama satu hingga 
tujuh hari. Namun, oleh kerana kampung ini dilalui 
dengan jalan raya utama, maka warga kampung 
lain hanya dibenarkan lalu kampung ini sahaja dan 

dilarang berhenti singgah di kampung ini. Selain itu, 
masyarakat juga dilarang melakukan aktiviti seperti 
membuat pesta keramaian. Kesemua pantang 
larang dalam upacara tolak bala ini wajib diikuti 
oleh warga kampung. Jika terdapat pelanggaran, 
mereka akan dikenakan hukum adat. Dalam tahap 
persiapan, bahan-bahan yang diperlukan untuk 
dalam upacara tolak bala ialah babi, ayam, tuak, 
beras, nasi, kayu kumpang dan sebagainya. Pentek 
juga akan dipasang di setiap jalan masuk menuju 
ke kampung dengan jumlahnya lebih kurang lima 
pentek. Pentek dipercayai merupakan pengganti 
manusia dan benteng untuk menghalang penyakit 
terkena pada manusia. 


PELAKSANAAN RITUAL BOLAK BALA 


Upacara tolak bala ini dilakukan pada bulan Mac 
2020 di desa Nanga Ansar, Kecamatan Belitang. 


Pelipur lara dalam ritual tolak bala berasal dari 
Kampung Muntik dan pesertanya dari penduduk 
wilayah desa Nanga Ansar. Kegiatan ini dilakukan 
pada awal pagi, iaitu kira-kira pukul tujuh. Pentek 
(patung) yang diperbuat daripada kayu kumpang 
dan bahan-bahan untuk menyembah akan disediakan. 
Dari segi bilangan pentek yang diperlukan untuk 
ritual ini, kajian Loischofeer & Darmawan 
(2021) menunjukkan bahawa suku Ibanik Desa 
menyediakan pentek mengikut bilangan penduduk 
yang ada di kampung tersebut. Ini berlainan dengan 
suku Mualang di mana hanya satu pentek diperlukan 
untuk setiap simpang masuk ke kampung. Ukuran 
saiz pentek adalah berbeza-beza dan tiada ukuran 
yang standard; lihat Foto 2. 


FOTO 2. Pentek kumpang dalam ritual tolak bala 


Pada tahap seterusnya, pelipur lara (yang terdiri 
daripada dukun) akan melafazkan mantera tolak 
bala. Terdapat empat peringkat yang perlu dilalui, 
iaitu menimang ayam (nimang manok), memanggil 
makhluk pelindung puyang gana, menimang Pentek 
(nimang pentek) dan memohon perlindungan petara. 


1. Menimang ayam (nimang manok). 


Ayam merupakan haiwan peliharaan utama yang 
digunakan sebagai objek penyembahan dalam 
ritual-ritual adat. Ayam yang telah ditimang 
digunakan untuk mengibau (mengebas) ketika 
pembacaan mantera. Ayam tersebut dikibau 
dengan harapan segala penyakit akan hilang 
atau menjauhi daripada kehidupan masyarakat. 
Mantera yang dilafazkan pada peringkat ini 
adalah seperti berikut: 

Ngebau manok. Nuan manok, nuan pengumpan ne? kenian, 
pengidop kinta kenian. keba? ente? tinok pulah penepan, ente? 
beyanak pulah engkerungan, ente? betelo? pulah engkran. 
Bayo? nuan ngau ku bekibau, ngibau penyakit anak manang 
ensia, ngibau taben jeringan bunga, ngebau ngelu punyong 
kepala, ngebau awak batu gila. Udah nyak baro? tu?, ngau 
ngebau penyaket, ngebau penyaket virus corona. Da kebau ke 
pon paoh jingi, kebau ke pomado? jelu rayi, kebau ke tisi langit 
mati, kebau ke remang tajam sisi, kebau ke pusat ai buli, kebau 
ke pon paoh jingi, kebau ke menua sa? jawa jadi. Sayap nuan 
ngitap, bulu nuan nyepu. 


Maksudnya: 


Ngebas ayam. Tuan ayam, tuan yang sering diberi makan 
oleh nenek kenian (nama orang), peliharaan Kinta Kenian 
(nama orang). Oleh itu, jika tidur dibuat tempat hinggap, kalau 
beranak dibuat engkerungan (kurungan ayam), jika bertelur 
dibuat engkeran (tempat ayam bertelur). Sekarang tuan untuk 
saya mengebas penyakit umat manusia, mengebas demam, 
mengebas pusing di atas kepala, mengebas penyakit gangguan 
jiwa. Lepas itu baru sekarang, untuk mengebas penyakit, 
penyakit virus corona. Dikebas ke pokok paoh (nama tanaman 
endemik sejenis mangga) Jinggi (nama orang). Dikebas ke 
terakhir binatang pergi, kebas ke pinggir langit mati, kebas 
ke remang tajam sisi, kebas ke pusat air buli. Kebas ke pokok 
paoh Jinggi, kebas ke daerah orang Jawa. Sayap tuan berkepak, 
bulu tuan meniup. 


Dalam mantera ini ayam disanjung seperti 
dalam ayat (pengumpan ne? kenian, pengidop kinta 
kenian. keba? ente? tinok pulah penepan, ente? 
beyanak pulah engkerungan, ente? betelo? pulah 
engkran|. Jenis mantera ini mirip dengan mantera 
bekibau dalam pesta perkahwinan orang Mualang 
yang dilaporkan oleh Dunselman (1950). Dalam 
masyarakat Mualang, ayam dianggap memiliki 
kekuatan dalam hal mengusir penyakit, sial dan 
makhluk halus yang ingin mengganggu manusia. 
Hal ini dapat diperhatikan dalam ayat (ngibau 
penyakit anak manang ensia| yang bermaksud 
“mengebas penyakit umat manusia”. 


2. Memanggil Puyang Gana 


Selepas mengibas ayam, peringkat seterusnya 
ialah memanggil pelindung dan penguasa alam 
semesta, iaitu Puyang Gana dengan mantera 
seperti berikut: 


Ngumai puyang gana raja juata petara. Nema nuan aki? puyang 
gana raja juata petara, nyuroh kami madah wan kito?, nema wan 
empu buket empu bukau, empu lubok empu lanau, empu tapang 
empu lalau, empu ai empu danau. Jadi nyuroh wan nguser ari 
menua kami kita tok, penyaket virus corona ti berita munoh sa? 
tanah jawa nyen. Usey tumpu buru kah uleh wan ake? puyang 
gana. Ngasoh wan nulak ari Pontianak, suroh bado? nga? 
pantai, suroh bebalek nga? nanga sungai, suroh anyot ke kepuas 
neradang kampas, tasek lenek-lenek, lega lenak-lenak. isa? ndai 


datai kito?. Sumpah suroh kah mati, bunoh suroh ka? lari. Nang 
nyuroh datai ke menua kita tok. 


Maksudnya: 


Memanggil Puyang Gana Raja Juata Petara. Kerana tuan datuk 
Puyang Gana Raja Juata Petara (gelaran) menyuruh kami 
memberitahu tuan ke sini, kerana tuan pemilik bukit, pemilik 
lubuk pemilih air yang luas, pemilik tapang (nama pokok) 
pemilih lalau (pokok tempat lebah madu bersarang), pemilik air 
pemilik danau. Jadi menyuruh tuan mengusir dari daerah kami 
kita ini, penyakit virus Corona yang khabarnya membunuh 
orang di tanah Jawa sana. Usur tolak oleh tuan datuk Puyang 
Gana. Menyuruh tuan menolak dari Pontianak, suruh berhenti 
sampai pantai, suruh berbalik sampai muara sungai, suruh 
hanyut ke Kapuas neradang kampas. Supaya tidak datang ke 
sini. Sumpah suruh mati, bunuh suruh lari, jangan suruh datang 
ke daerah kita ini. 


Dalam kosmologi masyarakat Mualang, Puyang 
Gana merupakan penguasa alam semesta. Dalam 
mantera di atas, terdapat penggunaan istilah empu 
yang bererti ‘pemilik’. Dalam frasa empu buket 
empu bukau menunjukkan Puyang Gana merupakan 
penguasa daratan, empu lubok empu lanau dan empu 
ai empu danau menunjukkan Puyang Gana pemilik 
air, dan, empu tapang empu lalau bermaksud 
Puyang Gana merupakan pemilik tumbuhan di alam 
semesta ini. Dengan itu, dalam setiap ritual yang 
ada kaitan dengan alam, misalnya membuka ladang 
untuk bercucuk tanam, masyarakat harus meminta 
kebenaran dari Puyang Gana. Dalam ritual tolak 
bala, Puyang Gana juga dipanggil dengan harapan 
dapat mengatur alam semesta dan menolak segala 
musibah penyakit. 


3. Menimang Pentek 


Peringkat ketiga dalam upacara ini ialah 
menimang pentek, iaitu bertujuan menggunakan 
pentek sebagai penebus atau pengganti jiwa 
manusia. Mantera yang terlibat adalah seperti 
berikut: 


Nuan pentek mulah kaki isa? bejalai, mulah jari isa? nyapai, 
mulah nyawa isa? makai, mulah mulut isa? nimpai. Pulah pala 
pulah mata, pula peneng pulah telinga. 


Maksudnya: 


Tuan Pentek buat kaki supaya berjalan, buat tangan supaya 
memegang, buat nyawa supaya makan, buat mulut supaya 
menyapa. Buat kepala buat mata, buat telinga. 


Pentek merupakan patung yang diperbuat 
daripada kayu kumpang dan menyerupai wajah 
manusia dengan memiliki anggota badan seperti 

kepala, hidung, mata, kaki dan sebagainya. 
Dalam mantera, anggota-anggota badan ini juga 
disebutkan, iaitu (nuan pentek mulah kaki isa? 
bejalail, [mulah jari isa? nyapail, [mulah nyawa 
isa? makai], [mulah mulut isa? nimpai], |pulah pala 
pulah mata], |pulah peneng pulah telinga) (dalam 
bahasa Mualang: nyawa “mulut', pala “kepala”, 
peneng “telinga”). Seperti yang dinyatakan di atas, 
pentek dijadikan sebagai pengganti jiwa seseorang 
menurut kepercayaan Mualang. Maksudnya segala 
gangguan makhluk ghaib wabak atau penyakit 
akan “melekat” pada pentek daripada terkena pada 
manusia. Bahkan, ketika bermimpi buruk, orang 
Mualang akan mentek iaitu membuat sebuah pentek 
yang ketinggiannya mengikut ukuran ketinggian 
orang yang bermimpi buruk dan pentek tersebut 
akan dihantar ke jalan kubur. Dalam upacara tolak 
bala yang dikaji ini, pentek digunakan dengan 
harapan wabak Covid-19 terkena pada pentek dan 
terhalang daripada masuk ke kampung. 


4. Memanggil Petara 


Peringkat terakhir yang akan dilakukan dalam 
ritual ini ialah memanggil Petara, iaitu pencipta 
alam semesta dan segala. Dalam kosmologi 
Mualang dan juga kaum Iban, Petara dianggap 
sebagai pencipta alam semesta ini. Mantera 
yang dibacakan adalah seperti berikut: 


Baro? nuan ake? petara sige? piak, nema nuan ti mulah tanah 
mulah dunia, mulah anak manang ensia. Minta intu minta 
pelihara, minta tungok minta jaga kami anak manang ensia. 
Nema isa? kami beayu ke tengan penyamang entebong, beayu 
ke bukit tujoh tucong, beayu ke ai bedilang dilong, beayu ke 
ayau berangau da ujong, beayu ke dani da rapek kampong, 
beayu ketengan penyamang entebong, beayu kebukit tujuh 
tucong. Isa? idop kami nyamai, isa? pemakai kami adai, isa? 
umor kami panyai. 


Maksudnya: 


Sekarang tuan datuk Petara juga begitu. Kerana tuan yang 
membuat tanah membuat dunia, membuat umat manusia. 
Meminta jaga meminta pelihara, meminta jaga, meminta jaga 
kami umat manusia. Supaya kami beayu ke tengang penyamang 
entebong (alat muzik), beayu ke bukit tujuh puncak, beayu ke 
air berlimpah ruah, beayu ke ayau (nama pokok) beranting di 
hujung, beayu ke dani (nama pokok) di pinggir kampung, beayu 
ke tengang penyamong entebong, beayu ke bukit tujuh puncak. 
Supaya hidup kami enak, supaya makanan kami ada, supaya 
umur kami panjang. 


Dalam upacara tolak bala, memohon 
perlindungan dari Petara merupakan peringkat 
terakhir dalam hieraki proses tolak bala. Dalam 
petikan ayat-ayat mantera berikut, telah ditunjukkan 


Petara merupakan Pencipta: nema nuan ti mulah 
tanah mulah dunia (membuat tanah dan dunia), 
mulah anak manang ensia (membuat umat manusia). 
Kepercayaan terhadap Petara sebagai pencipta alam 
semesta kemungkinan merupakan pengaruh dari 
kepercayaan Hindu iaitu avatara (lihat Green 1912). 


KESIMPULAN 


Berdasarkan perbincangan di atas, dapat disimpulkan 
bahawa adat tolak bala memang wujud dalam 
masyarakat Mualang. Adat ini selain merupakan 
ritual untuk menghindari daripada serangan musuh 
juga diamalkan untuk “menolak” penyakit dan 
musibah. Pada masa kini, adat ini telah hampir pupus 
dalam masyarakat Mualang kerana Kristianisasi 
dan permodenan. Di bawah pandemik Covid-19, 
adat ini muncul kembali dan diamalkan untuk 
mencegah wabak ini daripada melanda masyarakat. 
Justeru kerana faktor keagamaan, wujud sikap 
yang kontradik dari segi pengamalan adat tradisi 
ini di mana sebahagian daripada masyarakat 
bersetuju melaksanakannya manakala sebahagian 
bersikap sebaliknya. Dalam keadaan yang darurat, 
sebahagian besar daripada penduduk memilih untuk 
melaksanakannya demi kesejahteran kampung. 
Dalam ritual tolak bala yang dianjurkan, disaksikan 
terdapat empat peringkat yang perlu disempurnakan, 
iaitu menimang ayam (nimang manok), memanggil 
makhluk pelindung (puyang gana), Menimang 
Pentek (nimang pentek) dan memohon perlindungan 
petara. Penelitian ini telah berjaya mendeskripsikan 
adat tolak bala suku Mualang dan menyumbangkan 
kosa ilmu etnografi masyarakat Mualang kepada 
khalayak ramai. Sesungguhnya, ritual ini merupakan 
salah satu khazanah warisan alam Melayu yang 
wajar didokumentasikan. 

